10. ΝΟΜΟΘΕΤΙΚΟΝ ΔΙΑΤΑΓΜΑ της 31/31 Μαρτ. 1925 (ΦΕΚ Α΄ 80) Περί εκτελέσεως αποφάσεως Επιτροπής Οικονομιών ως προς το Εθνικόν Τυπογραφείον και την Γενικήν Αποθήκην Υλικού δημοσίας υπηρεσίας. Άρθρ.1.-(Τροποποιούνται τα άρθρ. 1, 3 και 4 του Ν.Δ. της 2 Ιουλ. 1919 «περί συστάσεως Γενικής Αποθήκης Υλικού δημοσίας υπηρεσίας», του κυρωθέντος δια του Νόμ. 1922 του 1920). Άρθρ.2.-Δια Δ/τος θέλουσι καθορισθή τα της εσωτερικής υπηρεσίας της Γενικής αποθήκης υλικού, ως προς τε το διοικητικόν, λογιστικόν και διαχειριστικόν μέρος, ρυθμισθώσι δε αι ευθύναι και τα καθήκοντα των υπαλλήλων, ως και τα της λογοδοσίας αυτών. Άρθρ.3.-Συνιστάται εις έκαστον Υπουργείον τριμελής Επιτροπή εξ υπαλλήλων ή προκειμένου περί των Υπουργείων των Στρατιωτικών και των Ναυτικών εξ αξιωματικών οριζομένων υπό του αρμοδίου Υπουργού, ήτις τη προτάσει της αρμοδίας υπηρεσίας, γνωμοδοτεί περί της ανάγκης της εκδόσεως εγκυκλίου διαταγής και της εκτυπώσεως παντός εντύπου ή βιβλίου και περί του αριθμού των εκτυπωθησομένων αντιτύπων, καθορίζει δε εν συνεννοήσει μετά του Εργοστασιάρχου του Εθνικού Τυπογραφείου τας διαστάσεις, το χρώμα και το βάρος του χρησιμοποιηθησομένου δια την εκτύπωσιν τούτων χάρτου. Μόνον τη εντολή της κατά τα ανωτέρω οριζομένης Επιτροπής, το Εθνικόν Τυπογραφείον ενεργεί την εκτύπωσιν των δια της προηγουμένης παραγράφου οριζομένων εγκυκλίων διαταγών, εντύπων και βιβλίων. Άρθρ.4.-Εις τα ιδιωτικά Τυπογραφεία επιτρέπεται η εκτύπωσις εντύπων ή βιβλίων της δημοσίας υπηρεσίας, μόνον εάν το Εθνικόν Τυπογραφείον βεβαιώση αδυναμίαν ενεργείας της εκτυπώσεως τούτων. Η αξία της εκτυπώσεως των εντύπων ή βιβλίων τούτων καταβάλλεται εις τα ιδιωτικά Τυπογραφεία δια χρηματικού εντάλματος εκδιδομένου υπό του Υπουργείου των Οικονομικών, εις ο και μόνον επιτρέπεται η αναγραφή σχετικής προς την εκτύπωσιν εντύπων εις ιδιωτικά Τυπογραφεία πιστώσεως εις τον προϋπολογισμόν των εξόδων. Ως δικαιολογητικόν της εκδόσεως του κατά την προηγουμένην παράγραφον οριζομένου χρηματικού εντάλματος, δέον απαραιτήτως να επισυνάπτηται πρωτόκολλον παραλαβής των εκτυπουμένων εις τα ιδιωτικά Τυπογραφεία εντύπων υπό της κατά το άρθρ. 3 του παρόντος οριζομένης Επιτροπής. Άρθρ.5-7.(Αφορώντα την Εφημερίδα της Κυβερνήσεως, αντικατεστάθησαν δια της παρατιθεμένης εν τόμ. 1 σελ. 237 και επ. νομοθεσίας). 